Alice Embleton

Alice Laura Embleton (Epsom, Surrey, 1876–1960) Cardiffeko Unibertsitatean zientziak ikasi zituen lehen emakumeetako bat izan zen. 1905ean Londresko Linneana Elkarteko kide izendatutako emakumeen lehen taldean egon zen. Biologoa eta zoologoa, Embletonek pestizidei buruzko lanak egin zituen laboreen ekoizpena hobetzeko. Sufragista nabarmena ere izan zen.

 Ibilbidea 
Embleton Epsomen jaio zen, Surreyn, eta Sutton High School for Girls eskolara joan zen. University College of South Wales and Monmouthshire unibertsitatean matrikulatu zen 1895ean, gaur egun Cardiffeko Unibertsitatea dena , eta 1899an graduatu zen zientzietako unibertsitate-batxiler batekin,  kalifikazio gorenarekin.

1900. urtean, 1851ko Erakusketaren Oroitzapenezko Beka irabazi zuen. Beka horrek hiru urteko ikerketa-beka bat ematen zien «zientzialari gazteei edo etorkizun handiko ingeniariei».

Bere beka Cambridgeko Newnham Collegeko Balfour Laborategian lan egiteko erabili zuen, eta Parisko Sorbonan jarraitu zituen ikasketak. Edith Mary Pratt-en ondoren, Copepodologiari  buruz argitaratu duen bigarren emakumetzat jotzen da.

1903an, Board of Agriculture-ko ohorezko zoologo izendatu zuten, eta Royal Society-ko Mackinnon beka irabazi zuen zientzia biologikoen ikerketarako.

Londresko Burlington Housen Linneana Elkartean hitz egin zuen lehen emakumeetako bat izan zen. Bere artikulua, 1903ko ekainaren 4an aurkeztua, honela titulatu zen: «Anatomy and Development of a Hymeropterous Parasite of a Scaly Insection (Lecanium Hemisphoericum)» («Anatomia eta intsektu ezkatatsu baten bizkarroi himeroptero baten garapena (Lecanium hemisphoericum)»). Beste hamabost emakumerekin batera, Linneana Elkarteko kide izendatu zuten 1905ean. Sozietatearen artxiboek Embletonek Elkartearekin zuen korrespondentzia gordetzen dute, 1917ra arte bertako kide izan zelarik.

1906an, «On the synapsis in amphibia» («Anfibioetan sinapsiaz») eta «On the origin of the sertoli» («Sertoliaren jatorriaz») artikuluak koeditatu zituen.
Geroago minbiziari buruzko ikerketak egin zituen South Kensington-eko Royal College of Science delakoan.

 Bizitza pertsonala 
Embletonek harremanak izan zituen zenbait sufragista nabarmenekin, hala nola, Evelina Haverfield, Vera Holme eta Celia Wray barne. 1911ko errolda batek erakusten du Embleton Wrayrekin bizi zela Fairfield Housen, Barnsleyn. Sufragista askok bezala, bi emakumeek erroldako dokumentua desitxuratu zuten, haien lanbidea «Emakumeentzako botoak lortzea» bezala erregistratzean.

Lau emakumeek euren artean “Liga Foosack” pribatua sortu zuten. Liga honen kide bakarrak emakumeak eta sufragistak ziren. Foosack Liga lesbianen zirkulu sekretua zela iradokitzen du ebidentziak. Women´s Library delakoak emakume hauen arteko korrespondentzia gordetzen du Lehen Mundu Gerran, non Embleton «Alick» bezala aipatzen den eta Wray «Mr Wary» bezala. Azken urteetan, Embleton Wrayrekin bizi izan zen The Elms-en , Saxmundhamen, Suffolken.

 Erreferentziak 

 Kanpo estekak 

Kategoria:Zoologia
Kategoria:Zoologoak
Kategoria:Erresuma Batuko zoologoak
Kategoria:Biologia
Kategoria:Biologoak
Kategoria:Erresuma Batuko biologoak
Kategoria:Emakume biologoak
Kategoria:Sufragismoa
Kategoria:Sufragistak
Kategoria:Sufragista britainiarrak